CELEX: 22021D1316
Language: et
Date: 2021-08-02 00:00:00
Title: Ida- ja Lõuna-Aafrika riikide ning ELi vahelise tollikoostöö komiteee otsus nr 1/2021, 2. august 2021, millega kehtestatakse erand päritolureeglitest, mis on sätestatud ühelt poolt Ida- ja Lõuna-Aafrika riikide ning teiselt poolt Euroopa Ühenduse ja selle liikmesriikide vahelise majanduspartnerluslepingu raamistiku loomiseks sõlmitud vahelepingu protokollis nr 1, et võtta arvesse Mauritiuse eriolukorda seoses soolatud snuukiga [2021/1316]

10.8.2021   
               
               
                  ET
               
               
                  Euroopa Liidu Teataja
               
               
                  L 287/13
               
            
         IDA- JA LÕUNA-AAFRIKA RIIKIDE NING ELI VAHELISE TOLLIKOOSTÖÖ KOMITEEE OTSUS nr 1/2021,
         2. august 2021,
         millega kehtestatakse erand päritolureeglitest, mis on sätestatud ühelt poolt Ida- ja Lõuna-Aafrika riikide ning teiselt poolt Euroopa Ühenduse ja selle liikmesriikide vahelise majanduspartnerluslepingu raamistiku loomiseks sõlmitud vahelepingu protokollis nr 1, et võtta arvesse Mauritiuse eriolukorda seoses soolatud snuukiga [2021/1316]
         TOLLIKOOSTÖÖ KOMITEE,
         võttes arvesse vahelepingut, millega luuakse ühelt poolt Ida- ja Lõuna-Aafrika riikide ning teiselt poolt Euroopa Ühenduse ja selle liikmesriikide vahelise majanduspartnerluslepingu raamistik, eriti selle protokolli nr 1 artikli 43 lõiget 4,
         ning arvestades järgmist:
         
                     (1)
                  
                  
                     Vahelepingut, millega luuakse ühelt poolt Ida- ja Lõuna-Aafrika riikide ning teiselt poolt Euroopa Ühenduse ja selle liikmesriikide vahelise majanduspartnerluslepingu raamistik (1) (edaspidi „vaheleping“), kohaldatakse ajutiselt alates 14. maist 2012 liidu ja Madagaskari Vabariigi, Mauritiuse Vabariigi, Seišelli Vabariigi ja Zimbabwe Vabariigi vahel. Alates 7. veebruarist 2019 kohaldatakse seda ajutiselt ka Euroopa Liidu ja Komoori Liidu vahel.
                  
               
                     (2)
                  
                  
                     Kõnealuse vahelepingu protokolli nr 1, milles käsitletakse mõistet „päritolustaatusega tooted“ ja halduskoostöö meetodeid, on muudetud majanduspartnerluslepingu komitee 14. jaanuari 2020 aasta otsusega nr 1/2020, mis jõustus 31. märtsil 2020 (2).
                  
               
                     (3)
                  
                  
                     Kõnealuse protokolli nr 1 artikli 44 lõike 1 kohaselt võib Ida- ja Lõuna-Aafrika ning ELi vahelise tollikoostöö komitee võtta vastu otsuse, millega tehakse erand kõnealuses protokollis sätestatud päritolureeglitest.
                  
               
                     (4)
                  
                  
                     2. oktoobril 2017 võttis Ida- ja Lõuna-Aafrika riikide ning ELi vahelise tollikoostöö komitee vastu otsuse nr 2/2017, millega lubati erandina päritolureeglitest importida ajavahemikus 2. oktoobrist 2017 kuni 1. oktoobrini 2018 liitu 120 tonni soolatud snuuki.
                  
               
                     (5)
                  
                  
                     14. jaanuaril 2019 võttis Ida- ja Lõuna-Aafrika riikide ning ELi vahelise tollikoostöö komitee vastu otsuse nr 1/2019, millega tehti päritolureeglite osas teist korda erand, mille kohaselt lubati ajavahemikus 14. jaanuarist 2019 kuni 13. jaanuarini 2020 liitu importida 100 tonni soolatud snuuki.
                  
               
                     (6)
                  
                  
                     5. mail 2020 võttis Ida- ja Lõuna-Aafrika riikide ning ELi vahelise tollikoostöö komitee vastu otsuse nr 1/2020, millega tehti päritolureeglite osas kolmandat korda erand, mille kohaselt lubati ajavahemikus 5. maist 2020 kuni 4. maini 2021 liitu importida 100 tonni soolatud snuuki.
                  
               
                     (7)
                  
                  
                     31. märtsil 2021 esitasid Mauritiuse ametiasutused kooskõlas vahelepingu protokolli nr 1 artikli 44 lõikega 1 neljandat korda taotluse saada erand päritolureeglitest seoses 120 tonni soolatud snuukiga, mis kuulub HSi rubriigi 0305 69 alla ja mida imporditakse liitu alates 2021. aasta juunist kuni 2022. aasta juunini. 17. mail 2021 esitasid Mauritiuse ametiasutused vastuseks komisjoni kirjale lisateavet.
                  
               
                     (8)
                  
                  
                     Oma taotluses kordasid Mauritiuse ametiasutused, et ikka veel esineb probleeme päritolureeglitest kinnipidamisega. Nimelt tuletasid Mauritiuse ametiasutused meelde, et liidu või Mauritiuse vetes barrakuudat ei ole ja et laevadesse ei ole kasulik investeerida, et täita protokolli nr 1 artikli 6 lõikes 2 sätestatud tingimusi barrakuuda püügi korral. Mauritiuse ametiasutused väidavad, et barrakuuda, mida saadakse muudest Aafrika, Kariibi mere ja Vaikse ookeani piirkonna majanduspartnerluslepingu riikidest (edaspidi „muud AKV majanduspartnerluslepingu riigid“), kellega kumulatsioon on võimalik, on liiga kallis (nt Namiibiast püütud barrakuuda) või ei vasta kvaliteedi ja korrapärase tarnimise nõuetele. Mauritiuse ametiasutused väidavad, et Mauritiusel ei jää muud üle, kui jätkata oma töötleva tööstuse jaoks päritolustaatuseta tooraine, täpsemalt Uus-Meremaalt imporditud barrakuuda hankimist. Mauritiuse ametiasutuste esitatud andmete põhjal on Mauritiuse tekitatud lisaväärtus vaid 17,5 % lõpptoote väärtusest.
                  
               
                     (9)
                  
                  
                     Protokolli nr 1 artikli 44 lõikes 1 on sätestatud, et asjaomane tollikoostöö komitee võib teha kõnealusest protokollist erandeid, kui olemasolevate majandusharude areng või uute harude loomine Ida- ja Lõuna-Aafrika riikides seda õigustab, ning et liit peaks heaks kiitma kõik Ida- ja Lõuna-Aafrika riikide taotlused, mis on kõnealuse artikli kohaselt põhjendatud ja mis ei saa mõnele liidu väljakujunenud majandusharule tõsist kahju tekitada.
                  
               
                     (10)
                  
                  
                     Protokolli nr 1 artikli 44 lõigetes 3 ja 5 on lisatud, et taotluste läbivaatamisel võetakse eelkõige arvesse järgmist: Ida- või Lõuna-Aafrika asjaomase riigi või asjaomaste riikide arengutase või geograafiline asukoht; juhtumid, mil olemasolevate päritolureeglite kohaldamine avaldaks olulist mõju Ida- või Lõuna-Aafrika riigi olemasoleva majandusharu suutlikkusele jätkata liitu eksportimist.
                  
               
                     (11)
                  
                  
                     Analüüsi käigus jõuti järgmistele järeldustele: asjaomaste toodete suhtes praegu kehtivate päritolureeglite kohaldamine mõjutaks Mauritiuse väiketööstuse suutlikkust toota soolatud snuuki koguses, mida liitu eksportida; arvestada tuleks ka Mauritiuse geograafilise asendit, kuna tegemist on väikesaarega, mis asub eksporditurgudest ja impordiallikatest kaugel; taotletud erand ei põhjustaks märgatavat kahju liidu väljakujunenud majandusharule; varem tehtud erandid ei ole kestnud üle viie aasta.
                  
               
                     (12)
                  
                  
                     Protokolli nr 1 artikliga 44 ette nähtud erandid peaksid siiski jääma ajutiseks lahenduseks ning neid ei tohiks kasutada kokkulepitud päritolureeglite püsivaks muutmiseks.
                  
               
                     (13)
                  
                  
                     Mauritiuse taotluses ja täiendavates selgitustes ei ole siiski märgitud konkreetseid samme, mida on võetud antud olukorraga toimetulekuks ja kokkulepitud päritolureeglite püsivaks täitmiseks. Mauritiuse ametiasutused märgivad, et oma kalalaevastiku loomine barrakuuda püügiks ei ole võimalik ning et asjaomase päritolureegli täitmine tulevikus sõltub võimalusest sõlmida Namiibia tarnijatega kokkuleppeid või veenda asjaomases piirkonnas tegutsevat ELi laevastikku, et püütaks ka barrakuudat.
                  
               
                     (14)
                  
                  
                     Nimetatud põhjustel peaks käesolev erand jääma asjaomase toote ja samade asjaolude kehtimise korral viimaseks.
                  
               
                     (15)
                  
                  
                     Mauritius taotles aastaks 2021/2022 erandit 120 tonnile soolatud snuukile. Võttes arvesse varem otsusega nr 1/2020 tehtud erandi tegelikku kasutamist, ei tundu siiski asjakohane suurendada taotletud ajavahemikuks kvooti võrreldes aastaks 2020/2021 eraldatud kvoodiga. Seepärast tuleks Mauritiusele teha veel üheks aastaks erand 100 tonnile HSi rubriigi 0305 69 alla kuuluvale soolatud snuukile (see erandiga võimaldatud kogus vastab olemasoleva majandusharu suutlikkusele jätkata eksportimist liitu).
                  
               
                     (16)
                  
                  
                     Komisjoni rakendusmääruses (EL) 2015/2447 (3) on sätestatud tariifikvootide haldamise eeskirjad. Neid eeskirju tuleks kohaldada sellise koguse haldamise suhtes, millele tehakse erand käesoleva otsusega.
                  
               
                     (17)
                  
                  
                     Selleks et erandi toimimist saaks tõhusalt kontrollida, peaksid Mauritiuse ametiasutused komisjonile korrapäraselt edastama asjaomaste toodete jaoks välja antud liikumissertifikaatide EUR.1 või koostatud arvedeklaratsioonide üksikasjad,
                  
               ON TEINUD JÄRGMISE OTSUSE:
         
            Artikkel 1
            Erandina vahelepingu protokollist nr 1 ning kooskõlas kõnealuse protokolli artikli 44 lõikega 1 loetakse HSi rubriiki 0303 89 kuuluvast päritolustaatuseta snuukist (barrakuuda) toodetud ning HSi rubriiki 0305 69 (CN-kood 0305 69 80) kuuluv soolatud snuuk käesoleva otsuse artiklites 2–5 sätestatud tingimustel Mauritiuselt pärinevaks.
         
         
            Artikkel 2
            Artikliga 1 ette nähtud erandit kohaldatakse käesoleva otsuse lisas sätestatud tootele ja kogusele, mis deklareeritakse Mauritiuselt liitu vabasse ringlusse lubamiseks ühe aasta jooksul alates käesoleva otsuse vastuvõtmise kuupäevast.
         
         
            Artikkel 3
            Lisas esitatud kogust hallatakse vastavalt komisjoni rakendusmääruse (EL) 2015/2447 artiklitele 49–54.
         
         
            Artikkel 4
            Mauritiuse tolliasutused kontrollivad artiklis 1 nimetatud toodete ekspordi koguseid.
            Enne igale kvartalile järgneva kuu lõppu saadavad Mauritiuse tolliasutused komisjonile tollikoostöö komitee sekretariaadi kaudu aruande, kus on toodud kogused, mille kohta on vastavalt käesolevale otsusele antud välja liikumissertifikaat EUR.1 või arvedeklaratsioon, ning nende sertifikaatide seerianumbrid või arvedeklaratsioonide viitenumbrid.
         
         
            Artikkel 5
            Käesoleva otsuse alusel välja antud liikumissertifikaadi EUR.1 lahtris 7 või koostatud arvedeklaratsioonil peab olema üks järgmistest märgetest:
            „Derogation – Decision No 1/2021 of the ESA-EU Customs Cooperation Committee of 2 August 2021“;
            „Dérogation – Décision n° 1/2021 du Comité de Coopération Douanière AfOA-UE du 2 août 2021“.
         
         
            Artikkel 6
            
               1.   Mauritius ja Euroopa Liit võtavad vajalikud meetmed käesoleva otsuse rakendamiseks.
            
            
               2.   Kui liit on objektiivse teabe põhjal avastanud õigusnormide rikkumise või pettuse või artiklis 4 sätestatud kohustuste korduva täitmata jätmise, võib ta taotleda vahelepingu artikli 22 lõigetega 5 ja 6 ette nähtud menetluse kohaselt artiklis 1 osutatud erandi ajutist peatamist.
            
         
         
            Artikkel 7
            Artikliga 1 ette nähtud erandit ei uuendata.
         
         
            Artikkel 8
            Käesolev otsus jõustub 2. augustil 2021.
         
         
            Brüssel, 2. august 2021
            
               
                  Ida- ja Lõuna-Aafrika riikide esindaja
               
               
                  Ida- ja Lõuna-Aafrika riikide nimel
               
               Beryl Shirley SAMSON
            
            
               
                  Euroopa Komisjon
               
               
                  Euroopa Liidu nimel
               
               Jean-Michel GRAVE
            
         
         
            (1)  ELT L 111, 24.4.2012, lk 2.
         
            (2)  ELT L 93, 27.3.2020, lk 1.
         
            (3)  Komitee 24. novembri 2015. aasta rakendusmäärus (EL) 2015/2447, millega nähakse ette Euroopa Parlamendi ja nõukogu määruse (EL) nr 952/2013 (millega kehtestatakse liidu tolliseadustik) teatavate sätete üksikasjalikud rakenduseeskirjad (ELT L 343, 29.12.2015, lk 558).
      
      
         
            LISA
            
                        Jrk nr
                     
                     
                        CN-kood
                     
                     
                        TARICi kood
                     
                     
                        Kauba kirjeldus
                     
                     
                        Periood
                     
                     
                        Netokaal
                        (tonnides)
                     
                  
                        09.1611
                     
                     
                        ex 0305 69 80 
                     
                     
                        25
                     
                     
                        snuuk (barrakuuda), soolatud
                     
                     
                        7.8.2021–6.8.2022
                     
                     
                        100